b'\n_START_ARTICLE_\nAfri\xc4\x8dka umjetnost\n_START_SECTION_\nSlikarstvo\n_START_PARAGRAPH_\nOslikavanje zidnih povr\xc5\xa1ina datira iz 7. tisu\xc4\x87lje\xc4\x87a pr. Kr. (oslikani i urezani crte\xc5\xbei \xc5\xbeivotinja i ljudi u \xc5\xa1piljama ju\xc5\xbene Afrike i Sahare). Likovni izraz je vrlo raznolik, uvjetovan plemenskim mjerilima i prirodnim okoli\xc5\xa1em; prete\xc5\xbeito je narativan, plo\xc5\xa1no shematiziranih likova, a u koloritu ograni\xc4\x8den na nekoliko boja (bijela, crna, oker, crvena).\n_START_SECTION_\nArhitektura\n_START_PARAGRAPH_\nU graditeljstvu glavni materijali su drvo, trska, kora, li\xc5\xa1\xc4\x87e, lijane i sl. Vrlo rijetko se gradi kamenom (ostaci zidina i utvrda u tzv. kulturi Zimbabvea u isto\xc4\x8dnoj Africi ili zidine Loropenija u Burkini Faso)._NEWLINE_Nastambe su prete\xc5\xbeito kru\xc5\xbena tlocrta (krov je \xc4\x8dunjast ili kupolast), npr. Koutammakou (Togo); stijene nastamba (izvedene od pletena \xc5\xa1iblja premazana ilova\xc4\x8dom) oslikavaju se crte\xc5\xbeima ili ornamentima magijskog zna\xc4\x8denja. Svi drveni dijelovi (stupovi, grede, dovratnici i dr.) nastambe za poglavicu i ku\xc4\x87a za mu\xc5\xa1karce bogato se rezbare, a \xc4\x8desto i boje, npr. tradicionalne gra\xc4\x91evine naroda A\xc5\xa1anti (Gana)._NEWLINE_Prva autohtona naselja naroda zapadne Afrike, kao \xc5\xa1to je stari dio svahili grada Lamua (Kenija), odlikuju se jednostavno\xc5\xa1\xc4\x87u i \xc4\x8disto\xc4\x87om oblika, ali i sklono\xc5\xa1\xc4\x87u dekoracijama i rezbarijama u drvetu._NEWLINE_\xc4\x8cesta su i animisti\xc4\x8dka sveti\xc5\xa1ta koja su uklopljena u \xc5\xa1umski krajolik kao \xc5\xa1to su Kaya sveti\xc5\xa1ta naroda Mijikedna na kenijskoj obali, ili Sveti\xc5\xa1te boginje Osun-Osogbo (Nigerija).\n_START_SECTION_\nSkulptura\n_START_PARAGRAPH_\nU Africi postoji nekoliko nalazi\xc5\xa1ta nepovezanih megalitskih kultura iz neolitika i metalnog doba, kao \xc5\xa1to su Stele nekropole Tija u Etiopiji ili Megalitski kameni krugovi Senegambije (Zapadna Afrika)._NEWLINE_Datiranje predmeta od drva ote\xc5\xbeano je zbog ograni\xc4\x8denja trajanja (izme\xc4\x91u 150-200 g.). Skulpture su prilago\xc4\x91ene valjkastom obliku debla; \xc4\x8desto su polikromirane (vi\xc5\xa1ebojne \xc5\xbearkih boja) i inkrustirane \xe2\x80\x93 \xc5\xbearkim staklenim zrncima, dijelovima \xc5\xa1koljaka, zubima \xc5\xbeivotinja i dr. U nekim dijelovima afri\xc4\x8dkog kontinenta rezbare se kljove slona i \xc5\xbeivotinjske kosti; kamena plastika je rijetka._NEWLINE_Keramika (naj\xc4\x8de\xc5\xa1\xc4\x87e uporabna, ku\xc4\x87na) izra\xc4\x91uje se u razli\xc4\x8ditim tehnikama i oblicima. Bogata kiparska tradicija u zapadnoj Africi zapo\xc4\x8dinje glinenim figurama koje su izra\xc4\x91ivali pripadnici naroda Nok oko 500. pr. Kr._NEWLINE_Primjena metala je rijetka i javlja se relativno kasno i bez jasnih utjecaja izvana. Umije\xc4\x87e lijevanja bronce u zapadnoj Africi se javlja oko 13. stolje\xc4\x87a u kulturi Ife u Nigeriji. Oni su po\xc4\x8deli izra\xc4\x91ivati izvanredne bron\xc4\x8dane odljeve glava i figura, izuzetno realisti\xc4\x8dkim stilom. To je vjerojatno utjecalo na skulpture izra\xc4\x91ivane u Beninu i Nigeriji od 16. do 19. stolje\xc4\x87a, \xc5\xa1to je doseglo visok stupanj u plastici izvedenom tehnikom cire perdue (lijevanje s pomo\xc4\x87u modela od voska).\n_START_SECTION_\nAfri\xc4\x8dke maske\n_START_PARAGRAPH_\nPosebnu kategoriju afri\xc4\x8dkih likovnih proizvoda, ujedno i dio religijsko-magijskog inventara, \xc4\x8dine maske ratni\xc4\x8dkoga ili kultnoga zna\xc4\x8denja (totemizam, animalizam, misti\xc4\x8dne inicijacije i dr.), od obi\xc4\x8dne imitacije \xc5\xbeivotinjskih glava do grotesknih i zastra\xc5\xa1uju\xc4\x87ih oblika. Afri\xc4\x8dke maske mogu predstavljati neki duh ili pretka ili mogu biti posve dekorativne naravi. Oblikuju se od najraznovrsnijih materijala, rezbare se, inkrustriraju, polikromiraju s obilatim dodacima perja, lika, krzna i sl. Va\xc5\xbeni materijali su drvo, biserje, slonova\xc4\x8da i \xc5\xa1koljke._NEWLINE_Antinaturalizam i sa\xc5\xbeetost, te likovna rasko\xc5\xa1 boja i oblika utjecala je na neke slikare i kipare ekspresioniste, foviste, poglavito kubiste (Karl Schmidt-Routtluff, Henri Matisse, Pablo Picasso).'